ہماشاہ سلطان (دختر شہزادہ محمد)

**ہماشاہ سلطان** (پیدائش: 1540ء–  وفات: 1592ء) عثمانیہ خاندان کی شہزادی تھیں۔ وہ شہزادہ محمد کی بیٹی تھیں۔ ہماشاہ سلطان سلطان سلیمان اول (عہد حکومت: 1520ء تا 1566ء) اور ملکہ قانونی خرم سلطان کی پوتی تھیں۔ ہماشاہ سلطان اپنے والد شہزادہ محمد کی حکومتِ مانیسا، اپنے دادا سلطان سلیمان اول، اپنے چچا سلطان سلیم ثانی اور اپنے چچازاد بھائی مراد ثالث کے ادوارِ حکومت کی عینی شاہد تھیں۔

## پیدائش
ہماشاہ سلطان کی پیدائش 947ھ/ 1540ء میں مانیسا میں ہوئی۔ بعض مؤرخین کے مطابق ہماشاہ سلطان کی پیدائش 1540ء سے 1544ء کے درمیانی سالوں میں ہوئی۔ عثمانی مؤرخین کے مطابق سال 1540ء کی تصدیق ہوتی ہے۔

## والدین
ہماشاہ سلطان کے والد شہزادہ محمد بن سلیمان اول القانونی تھے۔ 1533ء میں شہزادہ محمد کو مانیسا کا گورنر مقرر کیا گیا تھا۔ 1533ء سے نومبر 1543ء تک مانیسا کی گورنری شہزادہ محمد کے ہاتھوں میں رہی۔ ہماشاہ سلطان کی والدہ اسمہان بہارناز سلطان تھیں۔ 1540ء میں جب ہماشاہ سلطان کی پیدائش ہوئی تو مانیسا صوبہ کی عملداری اُن کے والد شہزادہ محمد کے ہاتھوں میں تھی۔ 6 نومبر 1543ء کو شہزادہ محمد کا انتقال ہوا تو ہماشاہ سلطان کو اُن کی والدہ اسمہان بہارناز سلطان کی معیت میں دار الحکومت استنبول بلوا لیا گیا جہاں وہ دادا سلطان سلیمان اول اور قانونی ملکہ خرم سلطان کے زیر  پرورش رہیں۔

## ہماشاہ سلطان کا عثمانی خاندان میں مقام
ہماشاہ سلطان 23 سال تک (یعنی 1543ء تا 1566ء) اپنے دادا سلطان سلیمان اول کے زیرسایہ رہیں۔ ہماشاہ اپنی عم زادی عائشہ ہماشاہ سلطان کی طرح سلطان سلیمان اول کو نہایت عزیز تھیں۔ اکثر سلطان سلیمان اول کسی مہم میں دار الحکومت استنبول سے دور ہوتے تو ہماشاہ انھیں خطوط لکھا کرتی تھیں۔ مؤرخ ایم چغتائی اُلوچے کے نزدیک سلطان سلیمان اول کے عہد میں ہماشاہ سلطان بااَثر ترین خواتین میں شامل تھیں۔ اِس کی اہم وجہ یہ تھی کہ وہ شہزادہ محمد کی بیٹی تھیں جن کی والدہ ملکہ قانونی خرم سلطان تھیں، جو سلطان سلیمان اول کے عہدِ حکومت میں بااَثر ترین خاتون تھیں۔ خرم سلطان سلطنت عثمانیہ کی انتہائی مقتدر ترین قانونی ملکہ تھیں اور اُن سے متولد شہزادے سلطان سلیمان اول کو عزیز تر تھے۔ 1563ء میں ہماشاہ سلطان نے اپنے بھتیجے مراد کو جو بعد ازاں تاریخ میں سلطان مراد ثالث کے نام سے مشہور ہوا، کو ایک کنیز تحفہ میں بھیجی تھی (یہ کنیز بعد ازاں ملکہ صفیہ سلطان کے نام سے مشہور ہوئی اور 1595ء سے 1603ء تک والدہ سلطان کے عہدہ پر فائز تھی)۔ اس سے ہماشاہ سلطان کی حیثیت عثمانیہ خاندان میں واضح ہوجاتا ہے کہ وہ کس قدر اعلیٰ حیثیت کی حامل تھیں۔

## ازدواجی زندگی
ہماشاہ سلطان کی پہلی شادی 1566ء میں ف رہاد پاشا سے ہوئی جسے بعد میں عثمانیہ خاندان کے رواج کے مطابق داماد کا خطاب دیا گیا۔ 6 جنوری 1575ء کو داماد ف رہاد پاشا کا انتقال ہوا۔ داماد ف رہاد پاشا سے ہماشاہ سلطان کے پانچ بیٹے اور تین بیٹیاں پیدا ہوئیں۔ داماد ف رہاد پاشا کے انتقال کے بعد ہماشاہ سلطان کی دوسری شادی لالہ مصطفیٰ پاشا سے ہوئی جو وزیر اعظم سلطنت عثمانیہ (عہدِ حکومت: 28 اپریل 1580ء تا 7 اگست 1580ء) تھا۔ لالہ مصطفیٰ پاشا سے ایک بیٹا سلطان زادے عبد الباقی بے کی پیدائش ہوئی۔ لالہ مصطفیٰ پاشا کی وفات 7 اگست 1580ء کو ہوئی۔لالہ مصطفیٰ پاشا کے انتقال کے بعد ہماشاہ سلطان کی تیسری شادی 1581ء میں غازی محمد پاشا سے ہوئی جنھیں عثمانیہ خاندان کے رواج کے مطابق داماد کا خطاب دیا گیا۔ داماد غازی محمد پاشا کا انتقال 23 اگست 1592ء کو ہوا اور اِسی سال ہماشاہ سلطان کا بھی انتقال ہوا۔

## وفات
ہماشاہ سلطان کی وفات سنہ 1000ھ مطابق 1592ء میں سلطان مراد ثالث کے عہدِ حکومت میں 52 سال کی عمر میں استنبول میں ہوئی۔ ہماشاہ سلطان کی تدفین شہزادہ مسجد واقع استنبول میں اُن کے والد شہزادہ محمد اور چچا شہزادہ جہانگیر کے پہلو میں کی گئی۔

## حوالہ جات

زمرہ:1540ء کی دہائی کی پیدائشیں
زمرہ:1590ء کی دہائی کی وفیات
زمرہ:سولہویں صدی کی خواتین
زمرہ:عثمانیہ خاندان
زمرہ:سولہویں صدی کا عثمانی خانوادئہ شاہی
زمرہ:مانیسا کی شخصیات
زمرہ:سولہویں صدی کی عثمانی خواتین
زمرہ:سولہویں صدی کی عثمانی سلاطین کی بیٹیاں
زمرہ:1543ء کی پیدائشیں
زمرہ:1582ء کی وفیات
زمرہ:1577ء کی وفیات
زمرہ:سلیمان اعظم
زمرہ:1592ء کی وفیات
زمرہ:استنبول میں وفات پانے والی شخصیات
زمرہ:سترہویں صدی کا عثمانی خانوادئہ شاہی
زمرہ:استنبول میں مدفون شخصیات بلحاظ مقام
زمرہ:سلاطین کی بیٹیاں
زمرہ:1540ء کی پیدائشیں